送李四清
作者：吳可
朝代：宋

paragraphs: 連侯愛畫魚，李侯愛畫山。
詩情動幽懷，摹寫不少閒。
騷雅移丹青，妙寄雲水間。
翻然欲登涉，試尋芷與蘭。
我不一音解，早年便挂冠。
養拙頹簷下，任真亦足歡。
敵騎踐江浙，少長奔荆蠻。
却行虎狼區，益知行路難。
亂來戰未息，老去食轉艱。
前年治南畝，頗喜人牛安。
力耕日以廣，心事日以寬。
行當遂野性，策杖尋江干。
雲深幾茅屋，柳映一柴關。
扁舟鳴撥剌，危亭秀孱顔。
安得兩玉人，鄰曲相追攀。
真賞會心處，應當謝毫端。
長哦洗兵馬，隨意羅杯盤。
伯雅要傾倒，莫厭數往還。
願如三徑松，餘生同歲寒。